प्रो-कबड्डी के ट्रायल्स आज से
खेसं. इंदौर | स्टार प्रो-कबड्डी के टैलेंट सर्च अभियान के तहत कबड्डी प्रतिभाओं के तराशने के लिए तीन दिवसीय कबड्डी ट्रायल्स 6 से 8 मार्च तक भाऊ शिंदे खेल परिसर स्थित इंदौर वांडरर्स मैदान पर होंगे। अंडर-18 से 22 वर्ष आयु वर्ग में बालक और बालिकाओं के लिए आयोजित तीन चरणों के इस चयन ट्रायल्स में मध्यप्रदेश के अनेक जिलों के खिलाड़ी हिस्सा ले रहे हैं। भारतीय कबड्डी फेडरेशन ने खिलाड़ियों को चयनित करने की जिम्मेदारी अर्जुन अवॉर्डी कर्नाटक के पीसी रमेश, पूर्व जूनियर कोच हैदराबाद से श्रीनिवासन रेड्डी और अर्जुन अवॉर्डी महाराष्ट्र की नीता दडवे को सौंपी है। तीनों चयनकर्ता इंदौर पहुंच गए हैं। चयन ट्रायल्स म.प्र. कबड्डी संघ से सचिव श्रीकृष्ण लक्कड़ की देखरेख में होंगे। चयन ट्रायल्स में 6 मार्च को इंदौर रतलाम, उज्जैन, देवास, मंदसौर, नीमच, खरगोन, 7 मार्च को जबलपुर, सतना, रीवा, शहडोल, कटनी, नरसिंहपुर, छिंदवाड़ा, दमोह तथा 8 मार्च को भोपाल, हरदा, सीहोर, बुरहानपुर, बैतुल के खिलाड़ी हिस्सा लेंगे। चयन ट्रायल्स सुबह 9 बजे से शुरू होंगे।
bho_Deva hin_Deva